[{"text_idx": "#000002", "text": "Arbenigwyr yn galw am roi anghenion babanod a\u2019r plant lleiaf wrth wraidd Llywodraeth nesaf Cymru"}, {"text_idx": "#000003", "text": "Mae grw\u0302p o brif elusennau plant Cymru\u2019n galw ar i bob plaid wleidyddol roi anghenion babis a phlant lleiaf ynghanol eu polisi\u0308au ar gyfer y Senedd nesaf."}, {"text_idx": "#000004", "text": "Daw\u2019r galwadau mewn ymateb i gorff cynyddol o dystiolaeth sy\u2019n dangos gymaint o effaith niweidiol mae\u2019r cyfnod clo yn ei gael ar fabis a phlant bach. Dangosodd ymchwil diweddar fod mwy o ofid ymysg rhieni newydd am eu hiechyd meddwl, gan gynnwys cynnydd mewn gorbryder a lleihad yn y gallu i ymdopi \u2013 ac mai teuluoedd sydd eisoes dan anfantais sydd wedi\u2019u heffeithio waethaf."}, {"text_idx": "#000005", "text": "Yn ogystal, mae ymchwil yn cyfeirio at \u2018niwed cudd\u2019 sy\u2019n effeithio ar blant rhwng 0-2 oed yn arbennig, gan gynnwys llai o gyfle i ddefnyddio gwasanaethau, peryglon iechyd a datblygiad sy\u2019n gysylltiedig a\u0302 threulio mwy o amser dan do a chyfyngu ar ymwneud cymdeithasol, a chynnydd yn y tebygolrwydd o fod yn agored i brofiadau trawmatig ac amddifadedd materol."}, {"text_idx": "#000007", "text": "Yn o\u0302l Anna Westall, Swyddog Polisi gyda Plant yng Nghymru: \u201cRydyn ni wedi gwybod ers cryn amser mor bwysig yw\u2019r 1,000 o ddyddiau cyntaf ar gyfer gweddill bywyd rhywun. Mae\u2019r cyfnod hwn yn cael effaith hirdymor ar ddatblygiad deallusol, emosiynol a chymdeithasol plant, gan effeithio canlyniadau addysgol, perthynas a chyfle yn y dyfodol ac iechyd corfforol a meddyliol mwy hirdymor. Wrth gwrs, mae profiadau cyfoethog a chadarnhaol hefyd yn creu manteision ar unwaith i blant, yn enwedig i\u2019w llesiant. Rhoddwyd llawer o sylw i brofiadau plant oedran ysgol yn ystod Covid. Ond allwn ni ddim a\u0302 fforddio i esgeuluso anghenion ein plant lleiaf os ydyn ni\u2019n mynd i osgoi ymestyn faint o amser fydd hi\u2019n ei gymryd i ni ddelio ag effaith y pandemig.\u201d"}, {"text_idx": "#000008", "text": "Mae\u2019r alwad yn gofyn ar i bleidiau gwleidyddol ymrwymo i roi anghenion babis wrth wraidd y broses o wneud penderfyniadau, ac i gefnogi hyn gyda chyllid, mwy o gydlyniant ar draws gwasanaethau a throsolwg ar lefel Cabinet."}]